Post salutacionem &c. Eddele vnnde gestrenghe here, biszundere gunstige frund vnnde gude gonre, so vnde alz denne ouermals van der eruen wegen zeligen heren Johan van der Asschen mit juwen gestrenicheiden breuen vor vns syn irschenen vmme to esschende vnnde to entphangende eren andel van sulken gelde, alz denne yn sommighen vordrachten breuen dar ouer vorramet is bestemmet, des wy doch gerne ouer mennigen jaren ouerbodich zyn gewesen ut to richtende, so wy vorsekeringe vor namaninge mochten erholden hebben vnde des vele durch vnse scriffte an den ersamen rad to Lubek, Abow vnde andere mere heren yn Sweden de eruen to vnderwisende al vmme sodan vorsekeringe vns to benalende irfordet hebben, des vns nie beschen mochte; dar ouer wy vnde de kopman nicht cleynen schaden geleden hebben vnnde nu noch mere vnkost vnnde geltspildinge de zake an den aldirdurchlugisten heren koningk to Denekemarken to besendende don mosten, dat ock villichte nicht van noden gewesen were so se tobeuoren irschenen hadden; aldus hadden wy am latisten de suluen baden der eruen vppe tokumst vnses sendebaden verwiset vmme to irfarende wo de saken mit juncker Wilm syn vorfolget vnde weshaluen he vns sulken schaden angewracht hefft nichten esschen se ere andel des geldes des wy noch nicht tor tid en weten, wes en dar aff behort dar vmme hebben wy se noch ens vorwiset vppe vnses baden tokunfft; wes wy denne irfarende werden vnnde recht is sal en vngeweyert gutliken wedderuaren, dar ynne se to vreden syn ock wille vnderrichten juwe gestrenicheiden de wy [etc.]